4 Kgosi Solomone o kile a bua jaana: ‘Motho o laotse motho yo mongwe go mo utlwisa botlhoko.’ (Moreri 8:9) Jesu o ne a itse boammaaruri jwa mafoko ao. Fa a le kwa legodimong, o ne a bona ka moo batho ba neng ba siamololela ba bangwe ka tsela e e feteletseng ka teng. Fa a ne a le mo lefatsheng, ene ka boene o ne a tshwarwa ka tsela e e maswe go di gaisa tsotlhe fa, e le motho yo o se nang boleo, a ne a latofadiwa ka gore o tlhapaditse a ba a bolawa ka la gore ke sekebekwa. (Mathaio 26:63-66; Mareko 15:27) Gompieno, tshiamololo e sa ntse e tletsetletse, mme Bakeresete ba boammaaruri ba ile ba boga go feta selekanyo, ba ‘tlhoilwe ke ditšhaba tsotlhe.’ (Mathaio 24:9) Le fa go ntse jalo, le fa ba ne ba diragalelwa ke dilo tse di reregisang jaana mo dikampeng tse ba bolaelwang mo go tsone tsa Bonasi le mo Dikampeng Tsa Soviet Union, le fa ba ne ba tlhaselwa ke digopa, ba latofadiwa ka ditatofatso tsa maaka, ba tlhaselwa ka maaka, kagiso ya ga Keresete e ba bolokile ba ntse ba nonofile. Ba ile ba etsa Jesu, yo re balang jaana ka ene: “E rile a gobololwa, a se ka a gobolola le ene. E rile a boga, a se ka a tshosetsa, mme a nna a ineela mo go ene yo o atlholang ka tshiamo.”—1 Petere 2:23.